정조 24년 · 목
時秀問候訖因奏曰臣固萬萬惶恐而昨㐲見傳敎下者有修撰金履載投畀之命矣原疏雖未得見而不過是論一卿宰也以玉堂論一卿宰而至於行遣豈不過乎臣非敢以臣弟之故而有此仰陳也區區愚忱實恐處分之或歸於過中伏望亟加三思還收成命焉予曰今筵召見專爲此事之洞諭而次對進定則稍涉過矣且以予近來精力酬應甚難故只令有司堂上入來矣卿之此言可謂意外還爲卿慨然矣卿之先卿曾救故副學金時粲卿之救金履載與先卿之事其言則似同而其事則實異蓋在先朝時則辛壬義理事關聖躬其時秉執義理之人莫非爲先朝願忠效誠者而士大夫風稜氣節百倍今日且於公憤之外亦有乃祖乃父以來不可忘之私讎故義理則不患其不伸而其流之過或至爲世臣世家不能全保之慮以我先大王盛德至仁必欲扶持之保合之調劑於戈鋋之中而奠安於袵席之上如金時粲處分蓋出於過者摧之激者抑之之苦心而一時秉執之士無非如金時粲者故處分雖嚴而公議愈不可抑如是之際撑天地亘宇宙之義理則由是而益固平蕩保合之聖德則由是而益光如卿之先卿雖非與金時粲自來相親之人而極力伸救者儘是當然底道理矣今之世道則與古有異所謂執淸議持峻論者萬萬不及於古之人若非自上闡明則一部陽秋之義駸駸然將無可明之日故今玆處分全爲講明義理之地則卿之以其事關卿弟而反爲伸救之論者寧不慨然乎聖人所謂易地皆然者以其地之有異而所處之事隨而不同也先卿之救金時粲蓋爲其扶植義理而今此金履載之言歸於右袒俗邊則卿之伸救豈可以先卿之事援以爲例乎若從外面觀之則其疏不過論一吏判而其所爲說亦不過曰警責則所請只是推考薄勘而已顧今媕婀之時吏判固無論雖或論及於卿雖上而論及於袞闕亦豈或以此加罪而處分之如是豈非以其有關於義理邊乎古之大臣雖事關自己之被殫者苟係義理則不避小嫌挺身請討者亦或有之卿之此言殊非所望於卿矣時秀曰臣未見原疏率易仰奏而今承聖敎不勝惶悚矣予曰予固否德御極以後近三十載之間治法政謨雖無可觀而至於一副當規模自有移易不得者蓋自乙亥以後可謂治成制定而天道惡盈損益相因苟能使大小臣工毋忘盈成之戒不失秉執之素常存乙亥以前之心其所以固守義理者皆如乃祖乃父之爲先朝願忠效誠則豈至有干犯某年義理之事哉顧其燕安鴆毒駸駸胥溺一片精神之所揣摩經營者專在於患得患失之科臼雖推考遞差等薄罰亦皆關心而至於義理邊則殆無異越視秦瘠而自不覺其歸於背馳之科於是乎一轉而關係於某年大義理再轉而爲乙未三轉而爲丙申四轉而爲丁酉丁酉以後則眞所謂鄶以下無譏而予亦有不欲索言者矣凡我臣子孰非先大王化育中物又孰非爲先朝願忠效誠者之子若孫而輾轉詿誤相率入於此箇圈套此非但仁人君子之所不忍坐視其爲世道國家之憂寧不凜然而寒心乎惟幸一種淸議尙有不泯者存不知者或謂其兩戚里之爭殆同春秋之無義戰而某某人之扶植義理者亦豈必盡是與戚臣相親者乎惟予一片苦心亶在於舊染汙俗咸與維新而畢竟使龍蛇盡化爲赤子故粤自臨御之初明示一副當規模以爲闡明義理偕之大道之本而規模大定之後入於此者國邊也忠也君子也出於此者賊邊也不忠也小人也事關義理固當斬釘截鐵而規模一立嚴於象魏之懸法爲今日臣子者孰不知此箇規模之移易不得乎予又敎曰予之一副當規模才已言之而不知者或以予用舍之際疑其有先後彼此之殊而此則有不然者觀於丙申以後所嚮用者可知予本意之所在矣己亥庚子之間方當彙征之時而不幸有國榮事出焉則其時事勢不得不姑且休息而用之故果未免有一進一退之不同而一時之進退顧何關於義理之輕重乎自己亥以後八年始復稍稍反舊而如故相蔡判府與金奉朝賀諸人其被齮齕適在於同時故自辛丑至于戊申八年之間又爲擢用其時朝著之間適多可用之人故如尹右相者適因事端使之休息自戊申至于乙卯又八年而復加擢用蓋其進退之際皆以八年爲限亦自有積費造化者存所以必欲休息而用之者非但時宜之適然亦所以爲其人養望之道予之使之休息也亦嘗言及于自家而自家之善爲休息者亦豈非難及處乎間八年用之特適然之擧而三相八年前後其間拜相而委任者亦多其人而皆必心與迹之有依據於秉執然後用之今玆之敎亦未必偏言而單擧自有深意存焉昔在先朝則以蕩平之苦心或有用舍之混一而予之如是用舍則蓋亦所謂時之義大矣者也惟其進退之有時或異而義理之至嚴者自如則譬如飮食之際庶羞之酸醎甘苦不一其品而粥飯菽粟之本味則未嘗不自在也顧今一二臣隣之主張義理者亦有存者無幾之歎而無論尊卑大小苟有慕善向善之心者便是吾黨之士也惟予用舍之權度亦豈有外於此箇規模乎時秀曰聖敎諄諄剖柝無餘今日登筵諸臣孰不仰認聖意之所在乎予曰予旣以一副規模爲馭世之大權而又當以率敎二字爲諸臣詳言之矣中庸不云乎天命之謂性率性之謂道人有秉彝本乎天性循是而無違所謂道也居君師之位者代天理物而於是乎有禮樂刑政之敎焉此所謂修道之敎也惟其言而莫予違固聖人之深戒而合於天則當於天理處在下者豈敢不承順乎大學有云堯舜帥天下以仁而民從之又云所令反其所好而民不從所好字雖以上之所好言而好是懿德之好字亦可以斷章取義苟非所令之反其所好則孰敢不咸囿於牖迷之化偕底於大同之域乎夫義理者非別件物也凡事之至當處卽是義理無論古義理今義理其爲至當則一也惟其至當也故前輩善類之比今人高一等者亦莫不同歸於協極率敎之城一種外馳之徒乃反以窺覘迎合等目加之於將順之人者豈非世道之深憂乎義理所在至精至嚴必須精以察之然後乃可以一以守之予之平生學力自謂於此等處看得不差御極之初曾與一二臣有以三代事相期之語到今思之固爲可笑而予之所執則亦可知矣乙卯以後予以爲世道深長慮之意拈出矯俗二字而蓋以務從渾厚不欲索言之故只以一俗字言之而其實則干犯於某年義理者卽此一俗字關係於乙未丙丁者亦卽此一俗字居今之世爲今日臣子者雖愚夫愚婦孰不知矯俗二字之嚴於鈇鉞乎以是之故邇來絲綸之間若以一俗字爲辭則雖有鐵限之情勢不敢不顚倒趨膺惟恐或後豈非以俗之一字所關至嚴乎雖以今番吏判事言之辭疏之批勉出之敎一則曰矯俗二則曰矯俗者予意豈偶然哉蓋自往年以前一種風習滔滔於利祿窠臼苟其好官之可做則他不暇恤汲汲如狂其流之甚殆將至於無父無君之境及其旣得之後又生厭避之計不顧法典之所無不知分義之至嚴同姓疏族之間其所拘礙無異於大典之大文相避所謂近密之臣初不肯一番行公於官職而以至疏逖之蹤亦皆看作美事競相慕倣其爲世道之弊亦非細故也昨敎中處華膴而攬淸要者才借其銜便避其職云者予亦十分商量而只如是書之矣予非謂只矯此一事足以盡救俗弊也程子有言孝悌爲仁中之一事予亦謂此爲矯俗中一事矯得一事有一事之效矯得二事有二事之效似此不已庶幾有丕美之效此實予苦心所在不然則中批之擧固所難愼而予何必以時任右相之弟拔例特除乎揆地銓席兄弟之迭居雖曰已例而係是百年前事且況今人不如古人則予所以必爲此格外之擧而吏判之承勉出之敎便卽��蹶膺命者亦豈非深知予矯俗之本意者乎吏判辭疏初不詳見而及至金履載疏入之後始復取看則先用王述之語次引李貴之事可謂迂闊不緊予亦以爲不無語病矣然而本事旣關於矯俗則設有加於此之大妄發豈可不顧忌器之嫌設欲論之必從矯俗之本意先加闡明而後以其句語間矯枉過直爲語猶或可也今此金履載之疏其名則論一吏判而其實則滿紙張皇專欲甘心背馳於近日絲綸中矯俗二字予方以渠之抉摘句語爲非故不欲更就渠疏中句語指的爲言而究厥旨意不在於吏判而專在於擺脫矯俗二字予之本意渠必無不知之理則知而爲此者其罪合置於何辟義理所在不容一毫之有差而義理之反對卽是俗習則事關俗習之矯正其所各遵謹守只當如俗諺所謂着木屐渡鴨江者而乃敢爲此相反之擧者獨何意思其疏旣背馳於矯俗二字而以是爲侵斥吏判之資斧則吏判之事自歸於與俗相反與俗相反者卽是君子邊人且況奮不顧身以對揚爲事而受其所斥之言則於吏判豈不與有榮乎渠不過新進少年本不足深責還給其疏則可謂都無事而顧其職則玉署之儒臣也顧其人則簪纓之盛閥也而顧其疏則又以言事爲名不可以其人之不足責而置之嘗見履載於講製之列稔知其人人也似昏不可辦似慧不能辦矣且或雖剛而狠貪苟非三頭六臂必不敢辦此且況近來朝廷無權奸之指目者又不可以受其頤指言則外面驟看雖謂之究不解而說不去亦可無乃復有不知未覺之中如陰腫之未卽形現於外而汨於幽陰而然乎凡事只當爲面前彰著者論之何必拖及其他乎然而任他有非王者之仁政此所以略示好惡而一諭於卿等者也昨日傳敎之以投畀爲言者蓋取詩經所謂投畀有北卽亦退讒佞之意也孔子之以四代禮樂告顔淵也其歸結之語不過曰放鄭聲遠佞人而虞舜所以眷眷於命龍堲讒者蓋亦以讒說之易惑而難辨也似此等疏驟看則亦似成說而予則曰其爲隱憂不啻如天津之杜鵑聲天津杜鵑不過爲君子小人消長之機而此疏所關果何如也乙卯以後庶幾有拭目之望而一年二年漠然無一新之效雖以其秉執義理言之乙丙之間旣無辛壬之殺代故其所以挺身擔當者不及於古人之以公憤兼私讎矣大抵任今日世道之責者亦豈能無自侮人侮之歎而但當交修不逮協心同歸而已豈可以其自侮之故竝與義理所關而必欲毁劃之乎予雖衰矣於處置此輩豈不恢恢有餘而試以丙申後處分觀之予於乾剛邊亦自謂不爲不足豈或專事煦濡而近年實有朝著無人之歎且欲一切以休養爲務無論大事小事一味含忍徒費心上之許多思量精神筋力之日漸衰憊亦未必非此之由且況今年異於他年金吾鵲巢意在導和故此等處皆欲不大聲色從容說去今玆下敎可謂忍之又忍平說之又平說矣絲綸之間從當一番敷示而先以此意爲卿等不殫縷縷自今日登筵諸臣若能出而相告漸次曉諭則鳴鶴在陰其子和之一理相感之妙有不可誣聞今日之敎者必有慷慨激昂思所以闡明之道者亦必有愓然悚懼思所以自明之方者而不知之中亦豈無革面革心圖所以畏威遠罪者乎從今以往父詔其子兄勖其弟其未脫俗套者固當滌去舊習以爲跂及之道而間或有自來不溺於俗習之陋者又當溫故知新益復加勉以成我從欲之治卽予之所期望而如是明諭之後予亦不復多詰對揚之責專在卿等須自卿等以下除却些少曲嫌各圖所以擔當矯俗之術也時秀曰聖敎之下孰不領會而自臣等出而遍告一世之人無不曉然知聖意之所在則亦豈有知而故犯之理乎予曰無論闡明與自明只在自家一身矣如是之後若又無效則予亦復奈何大抵金履載之疏其言可笑其人何責其事至微而越規背敎身冒手犯俯首甘心決知其無幸而乃敢爲先發而少嘗之計者卽丙申以後二十五年間初有者豈可以其人之何足責泛視其言歇看其事乎馭世制俗捨一副規模何爲予自少略聞大道於聖經知之未嘗不行之行之之後建立規模身自先之推以及之人有不措措之必欲使域中率由於是何物履載輩欲爲螮蝀於今日朝廷乎誠亦矜悶之甚彼固不足言獨非世家乎特念竄一拯萬之策乃有今日處分卿等當知此本意也時秀曰其疏不爲頒布故臣不得見矣予曰何以不爲頒布也台爀曰原疏未蒙批旨故例不得頒布矣予曰今日筵敎先言古今之時措次言規模次言用舍次言敷敎率敎之方屢致意而屢更端言言扶世敎段段示苦心須令史官錄劣一通筵話一示之廟堂依回公公事例輪示一示之言責論思之官詳載於掌考以其原本付之史官藏在史庫